**Dimineața la fereastră**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o dimineață oarbă, când te-mpiedici de covoare,

Sprijini mâna de perete fără să simți cât de tare

Este zidul ce-nconjoară realitatea ta precară

Stai lângă fereastra rece , lasă ochii ca să-ți sară

De pe-o creangă l-altă creangă și de-acolo să se-ndrepte

Către cerul care știe încă-o zi să o aștepte…

Cu cafeaua neagră-n ceașcă lasă gândul ca să-ți zboare

Către ziua ce mijește și să speri că sfântul soare

Îți va da din nou binețe și-ți va lumina cărarea

Chiar de vei munci într-una, ne-văzând muntele, marea…

Mulțumește Celui care încă-o zi îți dăruiește,

Fă din fiecare clipă o-amintire de poveste.

Darul vieții să-l iubești, zi de zi să-ncepi cu gânduri

De recunoștință pentru că poți alte începuturi

Să dai orelor ce curg ca mărgelele din perle

Din șiragul vieții tale peste infinite stele…

Umple-ți viața cu iubirea ce ți-a dat-o Dumnezeu,

Dimineața s-o începi cu gândul la El mereu!